# Josep Maria Plans i Molina

* «Josep Maria Plans» redirigeix aquí. Vegeu-ne altres significats a «Josep Maria Plans (desambiguació)».
Josep Maria Plans i Molina (Sabadell, 16 d'octubre de 1943 - 9 de setembre de 2004) fou un metge i polític català. Company d'Antoni Farrés (1979-1987), fou el coordinador del CAP del barri de Can Deu de Sabadell i va revolucionar el sistema sanitari sabadellenc entre els anys 70 i 80, compaginant la seva tasca de metge amb la de regidor de Sanitat.

## Biografia

Josep M. Plans va néixer a Sabadell en plena postguerra. Als 17 anys edità i fou un dels redactors de la revista El Torrente i creà, amb altres companys, l'única escola d'adults que en aquell moment hi havia a la seva ciutat, el Col·lectiu de Treballadors. Al mateix temps inicià els estudis de Medicina a la Universitat de Barcelona i els acabà el 1968. Plans atenia de franc les persones amb menys recursos al barri de la Plana del Pintor. L'any 1969 començà a exercir de metge, a Can Deu. Fou assessor en salut laboral de les CCOO a Sabadell (1972-1979) i responsable de Sanitat de la Federació d'Associacions de Veïns de Sabadell (1972-1979).
L'any 1973 Plans s'afilià al PSUC. El 1979 va esdevenir regidor de Sanitat de l'Ajuntament de Sabadell, càrrec que ocupà fins al 1987 compaginant-lo amb la feina al CAP de Can Deu. Durant el seu mandat –el primer de la Transició–, impulsà les oficines sanitàries per districtes, per informar i confegir el mapa de necessitats i prioritats sanitàries a la ciutat. A més, es posaren en marxa el Centre Municipal de Planificació Familiar i Informació Sexual, el Programa d'Educació Materno-Infantil, el Centre Municipal de Vacunacions, el Centre de Medicina Preventiva Escolar (després, Servei de Salut a l'Escola), el Laboratori Municipal, el Centre d'Atenció Primària en Salut Mental i el Centre de Salut Mental, Alcoholisme i Altres Toxicomanies. Plans va ser membre de la comissió gestora del Consorci Hospitalari Parc Taulí i va intervenir directament en el procés de formació i elaboració dels Estatuts del centre, aprovats el 1986.
Josep M. Plans impulsà un nou model de centre d'assistència primària sociosanitària en què els serveis socials municipals i els ambulatoris quedessin integrats. En un primer moment adoptaren aquest model els CAP de Torre-romeu, Ca n'Oriac i Can Deu. Durant els 20 anys següents aquest model sociosanitari es consolidà, l'assumí la Generalitat de Catalunya i s'estengué per tot el país.
El 1998, Josep M. Plans deixà el càrrec de coordinador del CAP Can Deu i continuà atenent amics i pacients en una consulta privada.
El 27 de setembre de 2014 el centre cívic del barri de Can Deu prengué el nom de Centre Cívic Doctor Josep Maria Plans, a partir de l'acord unànime de Ple de l'Ajuntament de Sabadell del 5 de novembre de 2013. Tanmateix, la família voldria que fos el CAP Nord el que dugués el seu nom, atès que ell el va impulsar i hi va treballar.

## Referències

* 1 2 3 4 5 Família Plans Soriano «Josep Maria Plans. Metge humanista». Tríptic d'homenatge, Ajuntament de Sabadell, 27-09-2014.
* ↑ «L'homenatge a Josep Maria Plans omple el Pere Quart». Vilaweb. [Consulta: 27 setembre 2014].
* 1 2 «Sabadell ret homenatge al doctor Josep Maria Plans posant el seu nom al Centre Cívic de Can Deu». Ràdio Sabadell. Arxivat de l'original el 1 de febrer 2015. [Consulta: 27 setembre 2014].
* 1 2 3 López, Anna Maria. «Estem els sabadellencs protegits en matèria sanitària?». Penell de Sabadell, 12, 01-11-1985, pàg. 4-5.
* ↑ «Sabadell recorda el Doctor Plans, primer regidor de Sanitat de la democràcia local». iSabadell.cat. [Consulta: 27 setembre 2014].
* ↑ Serrano, Jordi. «Josep Maria Plans, un metge comunista (1943-2004)», 08-05-2024. [Consulta: 9 maig 2024].
* ↑ Carreras, Aleix Pujadas. «Josep Maria Plans, l'ideòleg de Sabadell que va transformar l'atenció primària de tot Catalunya», 08-05-2024. [Consulta: 9 maig 2024].

## Enllaços externs

* Josep Maria Plans i Molina | Galeria de Metges Catalans
* Josep Maria Plans. Metge humanista Arxivat 2016-03-03 a Wayback Machine. Enllaç trencat